ব্যক্তিগত এবং বাণিজ্যিক স্বার্থে ভিআইপি রোড সংলগ্ন নয়ানজুলি কি বোজানো হয়েছে? উত্তর পেতে বুধবার দক্ষিণ দমদম পুরসভাকে চার সপ্তাহের মধ্যে ‘সততা’র সঙ্গে হলফনামা জমা দেওয়ার নির্দেশ দিল জাতীয় পরিবেশ আদালতের পূর্বাঞ্চল শাখা।
দু’পক্ষের সওয়াল-জবাবের প্রেক্ষিতে হলফনামার বয়ান কী হবে, তা-ও এদিন নির্দিষ্ট করে দিয়েছে বিচারপতি এস পি ওয়াংডি এবং বিশেষজ্ঞ সদস্য পি সি মিশ্রের বেঞ্চ। উল্টোডাঙা থেকে লেকটাউন পর্যন্ত নয়ানজুলির উপরে নির্মাণের সংখ্যা, কী ধরনের নির্মাণ, কবে তা হয়েছে, কারা নির্মাণ কাজ করেছেন, যাঁদের নামে সে সব সম্পত্তির মালিকানা রয়েছে তাঁদের নাম-ঠিকানা— এই সব তথ্যই হলফনামায় উল্লেখ রাখার কথা বলা হয়েছে।
আবেদনকারীর আইনজীবী অনিন্দ্য লাহিড়ী এদিন জানান, উল্টোডাঙা থেকে লেকটাউন পর্যন্ত জলাশয়ের অংশটি বাণিজ্যিক স্বার্থে সম্পূর্ণ বুজিয়ে ফেলা হয়েছে। একটি বহুজাতিক গাড়ি প্রস্তুতকারক সংস্থা জলাশয় বুজিয়ে ‘পার্কিং’য়ের কাজে তা ব্যবহার করছেন বলেও অভিযোগ করেন তিনি। যার বিরোধিতা করেন সরকারি আইনজীবী অমিতেশ বন্দ্যোপাধ্যায়। 
সওয়াল-জবাব শুনে বিচারপতি এস পি ওয়াংডি বলেন, ‘‘জনগণের টাকায় উদ্যান ঠিক আছে। কিন্তু প্রোমোটার বা ব্যবসায়ী কয়েকজন আধিকারিকের সঙ্গে যোগসাজশ করে জনস্বার্থ বিরোধী কাজ করলে তা বরদাস্ত করা হবে না। অভিযোগ প্রমাণে জলাশয় উদ্ধারের নির্দেশ দিতে বাধ্য হব।’’ 
এরপরই বিচারপতির মন্তব্য, ‘‘পুরসভা সততার সঙ্গে বিষয়টি আদালতকে জানাক। পুরসভা সেই দায়িত্ব পালনে ব্যর্থ হলে অন্য উপায় ভাবতে হবে।’’
এই পরিস্থিতিতে ওই এলাকার প্রকৃত অবস্থা কী তা বোঝার জন্য আরেকবার ঘটনাস্থল পরিদর্শনের আর্জি জানান সরকারি আইনজীবী। কিন্তু বিচারপতি বলেন, ‘‘এক পরিদর্শনেই আমরা প্রতিকূলতার সম্মুখীন হয়েছিলাম। হুমকি পর্যন্ত পেয়েছি! আমরা পরিদর্শনে যাব না। যা জানতে চাওয়া হয়েছে পুরসভা জানাক।’’